Man glo voor vrou op plaas doodgeskiet[OPVOLG] Twee verdagtes is intussen in verband met die voorval in hegtenis geneem. Lees die opvolgberig hier. Argieffoto ŉ Man is Vrydag in die vroeë oggendure op ŉ plaas naby Alldays in Limpopo doodgeskiet. Marius Müller, nasionale operasionele koördineerder van AfriForum, sê drie aanvallers het op die plaas toegeslaan. Die man is glo ten aanskoue van sy vrou in die kop geskiet. Die plaaslike buurtwag sê die aanvallers het glo bankkaarte en PIN-nommers by die egpaar geëis en die vrou moes rondskarrel om dit aan hulle te oorhandig. In ‘n stadium kon die vrou daarin slaag om te ontsnap en het hulp by die bure gaan soek. Paaie in die gebied is afgesper om na die aanvallers te soek, maar sover bekend is niemand nog in hegtenis geneem nie. Volgens Müller is twee van die verdagtes glo tydens die soektog gewond, maar meer inligting oor die presiese gebeure is nog nie beskikbaar nie. Kol. Moatshe Ngoepe, woordvoerder van die polisie, kon nie onmiddellik die voorval bevestig nie. Maroela Media wag op terugvoer. Maroela Media weerhou die naam van die oorledene totdat al sy naasbestaandes ingelig is. Hou Maroela Media dop vir meer.